Γκούσταφ Κίλιαν

Ο Γκούσταφ Κίλιαν (Gustav Killian, 2 Ιουνίου 1860 – 24 Φεβρουαρίου 1921) ήταν Γερμανός λαρυγγολόγος, θεμελιωτής της βρογχοσκοπήσεως.

Οικογένεια και βίος 
Ο πατέρας του Γκούσταφ, ο Γιόχαν Μπάπτιστ Καίσαρ Κίλιαν (1820-1889), ήταν διδάκτορας και καθηγητής σε γυμνάσιο, ενώ η μητέρα του Απολλωνία το γένος Χέπφελ (Apollonia Höpfel), είχε πεθάνει πρόωρα, σε ηλικία 31 ετών, από χολέρα.

Ο Γκούσταφ γεννήθηκε στο Μάιντς και σπουδασε στο Πανεπιστήμιο του Φράιμπουργκ. Ξεκίνησε την άσκηση της ιατρικής έχοντας την ειδικότητα της ωτορινολαρυγγολογίας στο Μάινχαϊμ, αλλά ύστερα από λίγο καιρό, επειδή είχε ανακοινώσει πολλές και αξιόλογες επιστημονικές εργασίες, του ανέθεσαν τη θέση του επιμελητή και βοηθού του καθηγητή Βίλχελμ Χακ (Hack, 1851–1887) στην έδρα της «ωτολαρυγγολογίας» στο Πανεπιστήμιο του Μάιντς. Ο πρόωρος και αιφνίδιος θάνατος του Χακ οδήγησε στη διαδοχή του από τον Κίλιαν, αν και δεν έγινε αμέσως καθηγητής. Η επαναστατική συμβολή του στη βρογχοσκόπηση ωστόσο του απέφερε τον διορισμό ως καθηγητή της «λαρυγγολογίας» στο Πανεπιστήμιο του Βερολίνου και το Charité, στην πρώτη ιστορικά θέση καθηγητή σε αυτή την υποειδικότητα σε ολόκληρη τη Γερμανία. Αλλά το τελικό και μεγαλύτερο μέρος της σταδιοδρομίας του ήταν στο Πανεπιστήμιο του Φράιμπουργκ, ως υφηγητή και μετέπειτα καθηγητή της «ρινολογίας και λαρυγγολογίας» (η «ωτολογία» είχε ανατεθεί σε έναν άλλο υφηγητή).

Ο Κίλιαν πραγματοποίησε μεγάλες προόδους στη διάγνωση και τη θεραπεία παθήσεων των υπολαρυγγικών οδών, ιδίως στη διάγνωση και την αφαίρεση ξένων σωμάτων από τους βρόγχους, με τη δική του νέα τεχνική του βρογχοσκοπικού ελέγχου. Το 1898 προκάλεσε μια επανάσταση στην ειδικότητά του, κατορθώνοντας να κατασκευάσει ένα απλό βασικά όργανο σε μορφή σωλήνα, με το οποίο ήταν δυνατό, εισάγοντάς το στην αναπνευστική οδό, να παρατηρεί ξένα σώματα μέσα στους πνεύμονες και με ειδικά εργαλεία, που ο ίδιος επίσης είχε κατασκευάσει, να τα αφαιρεί. Ο Κίλιαν εισήγαγε και μια άλλη καινοτομία, γνωστή ως «λαρυγγοσκοπία αιωρήσεως», στην τεχνική της ειδικότητάς του. Δεν συνέγραψε ποτέ μονογραφία (βιβλίο) πάνω στο βρογχοσκόπιο, μια παράλειψη που καλύφθηκε από τους φοιτητές του. His book, Die Schwebelaryngoscopic, κυκλοφόρησε το 1920.

 Ο γιος του Γκούσταφ, ο Χανς Κίλιαν, έγινε γενικός χειρουργός και συνέγραψε βιβλίο για τον πατέρα του, καθώς και το βιβλίο με ιστορίες από την εξάσκηση της χειρουργικής με τίτλο Hinter uns steht nur der Herrgott (1957), που μεταφράσθηκε και στην ελληνική ως Πίσω μας στέκει ο Θεός.

Φέρουν το όνομά του 
 Η επέμβαση του Killian
 Το «άνοιγμα του Killian» («Killian's dehiscence») ή «τρίγωνο του Κίλιαν»

Εργογραφία
 Über die Bursa und Tonsilla pharyngea (1888)
 Die Untersuchung der hinteren Larynxwand (1890)
 Die Nebenhöhlen der Nase in ihren Lagebeziehungen zu den Nachbarorganen (1903)
 Die Schwebelaryngoskopie und ihre praktische Verwertung (1920)
 Με τον Otto Voss: Gehörorgan, Obere Luft und Speisengänge (1921)

Πηγές
 Hans Killian: Gustav Killian, sein Leben, sein Werk, zugleich ein Beitrag zur Geschichte der Bronchologie und Laryngologie, Dustri-Verlag, Remscheid-Lennep 1958
 Hans Killian: Πίσω μας στέκει ο Θεός, μετάφρ. Αγλαΐα Παπασπυροπούλου, εκδ. «Κάδμος», Αθήναι 1976, ιστορία «Ο πατέρας»
 Werner Kindler: Die Geschichte der Oto-Rhino-Laryngologie in Berlin, εκδ. Georg Thieme, Stuttgart 1956
 Το λήμμα «Κίλλιαν Γουσταύος» στη Νέα Ελληνική Εγκυκλοπαίδεια «Χάρη Πάτση», τόμος 15, σελ. 491
 Peter K. Plinkert: Gustav Killian - Ein Pionier der Endoskopie στο HNO, τόμ. 46 (1998), σσ. 629-630

Παραπομπές

Εξωτερικοί σύνδεσμοι 
 

Γερμανοί ιατροί
Ωτορινολαρυγγολογοι